
[image: image1.png]



Parlamentul  României

Camera  Deputaţilor

Comisia pentru Sănătate şi Familie      Nr. 28/255/  10  octombrie 2012 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra proiectului de Lege pentru modificarea şi completarea Legii nr.95/2006 privind reforma în domeniul sănătăţii,               trimis Comisiei pentru sănătate şi familie spre dezbatere,  în fond, cu adresa nr. PL-x 730 din 5 decembrie 2011.
În raport cu obiectul şi conţinutul reglementării, proiectul de lege face parte din categoria legilor organice.
PREŞEDINTE,

Rodica NASSAR
           

                      Costică Canach
[image: image2.png]



Parlamentul  României

Camera  Deputaţilor
Comisia pentru Sănătate şi Familie      Nr. 28/255/10 octombrie 2012 
R A P O R T  

asupra proiectului de Lege pentru modificarea şi completarea Legii nr.95/2006 privind reforma în domeniul sănătăţii
 ( PLx 730/2011)

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere în fond, cu  proiectul de Lege pentru modificarea şi completarea Legii nr.95/2006 privind reforma în domeniul sănătăţii, trimis cu adresa nr. PL-x 730 din 5 decembrie 2011.

Senatul, în calitate de primă Cameră sesizată, a adoptat proiectul de lege în şedinţa din 28 noiembrie 2011, în condiţiile articolului 75 alineatul (2), teza a III-a din Constituţia României, republicată.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

  La întocmirea prezentului raport Comisia a avut în vedere :

· avizul negativ al Consiliului Legislativ (nr.623 din 06.06.2011);

· avizul negativ al Comisiei juridice, de disciplină şi imunităţi ( nr.PLx 730 din 21.12.2011);

· avizul negativ al Comisiei pentru administraţie publică, amenajarea teritoriului şi echilibru ecologic (nr.26/584 din 14 decembrie 2011);

· avizul negativ al Comisiei pentru egalitatea de şanse pentru femei şi bărbaţi (nr.37/728 din 22 decembrie 2011);

· punctul de vedere negativ al Ministerului Sănătăţii (nr.50573/09.11.2012 ) .

Proiectul de lege are ca obiect  de reglementare completarea  Legii nr.95/2006 privind reforma în domeniul sănătăţii, cu modificările şi completările ulterioare, în sensul impunerii obligaţiei persoanelor care deţin funcţii publice de autoritate să se trateze numai în România. Prin excepţie de la această regulă, potrivit proiectului, respectivele persoane se pot trata în străinătate „doar în situaţiile în care sunt depăşite posibilităţile de diagnostic şi tratament în România.” În cazul încălcării obligaţiei stabilite prin proiect, sancţiunea constă în „pierderea funcţiilor deţinute” de către respectivele persoane.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 10 octombrie 2012. La lucrările comisiei au fost prezenţi 14 deputaţi din totalul de 16 membri.
La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, secretar de stat în cadrul Ministerului Sănătăţii. 

În urma dezbaterilor, Comisia pentru sănătate şi familie a  hotărât, cu unanimitate de voturi, respingerea proiectului de lege, din următoarele considerente:
- soluţiile legislative propuse nu sunt conforme cu principiul egalităţii în drepturi a cetăţenilor, consacrate de art.16 alin.(1) din Constituţia României, republicată, creând un regim diferenţiat pe criteriul apartenenţei la anumite categorii profesionale;

- introducerea acestei obligativităţi de tratament constituie o discriminare între pacienţii, persoane care deţin „funcţii publice de autoritate”, şi restul pacienţilor;

- totodată, prevederile acestui proiect de lege încalcă dreptul la libera circulaţie în spaţiul european.

În raport cu obiectul şi conţinutul său, proiectul de lege face parte din categoria legilor organice. 

PREŞEDINTE,

                                               Rodica NASSAR

Şef birou – Gheorghe Marinescu

Întocmit,

Livia Spînu-Consilier

